## Odluka o osnovicama, stopi doprinosa, načinu obračuna i plaćanja doprinosa za osnovno zdravstveno osiguranje stranaca u Republici Hrvatskoj

### NN 31/2002 (27.3.2002.), Odluka o osnovicama, stopi doprinosa, načinu obračuna i plaćanja doprinosa za osnovno zdravstveno osiguranje stranaca u Republici Hrvatskoj

# HRVATSKI ZAVOD ZA ZDRAVSTVENO OSIGURANJE

679

Na osnovi članka 2. stavke 5., članka 4. i članka 5. Zakona o
zdravstvenoj zaštiti stranaca u Republici Hrvatskoj (»Narodne novine«
broj114/97.) te članka 19. Statuta Hrvatskog zavoda za zdravstveno osiguranje
(»Narodne novine« 16/02. i 24/02.) Uprav­no vijeće Hrvatskog zavoda za
zdravstveno osiguranje na 5. sjednici održanoj 20. ožujka 2002. godine,
donijelo je

## ODLUKU

### o osnovicama, stopi doprinosa, naČinu obraČuna i plaĆanja doprinosa za osnovno zdravstveno osiguranje stranaca u Republici Hrvatskoj

Članak 1.

Ovom Odlukom, ako Zakonom o zdravstvenom osiguranju (»Narodne novine«
broj, 94/01.) nije drukčije određeno, propisuju se osnovice, način obračuna i
plaćanja, te visina doprinosa za osnovno zdravstveno osiguranje stranaca u
Republici Hrvatskoj.

Članak 2.

Obveznici plaćanja doprinosa za osnovno zdravstveno osiguranje stranaca
u Republici Hrvatskoj obvezni su doprinos propisan ovom Odlukom, u skladu s
člankom 61. Zakona o zdravstvenom osiguranju i Naredbom o načinu uplaćivanja
prihoda proračuna, obveznih doprinosa te prihoda za financiranje drugih javnih
potreba u 2002. godini (»Narodne novine« broj 23/02.), uplaćivati u korist
Jedinstvenog računa Državne riznice.

Članak 3.

Stranac, kojemu je odobren boravak s poslovnom vizom (članak 2. stavka
4. Zakona o zdravstvenoj zaštiti stranaca u Republici Hrvatskoj - u daljnjem
tekstu: Zakon), doprinos za osnov­no zdravstveno osiguranje plaća po stopi od
16% na osnovicu od 5.087,00 kuna.

Članak 4.

Stranac kojemu je odobren produženi boravak u Republici Hrvatskoj
(članak 2. stavka 4. Zakona) doprinos za osnovno zdrav­stveno osiguranje plaća
po stopi od 16% na osnovicu od 3.400,00 kuna.

Stranac kojemu je priznat status izbjeglice u Republici Hrvat­­skoj (članak
2. stavka 4. Zakona) doprinos za osnovno zdrav­stveno osiguranje plaća po stopi
od 16% na osnovicu od 1.800,00 kuna.

Članak 5.

Za stranca koji se nalazi na
školovanju u Republici Hrvat­skoj, a stipendist je tijela državne vlasti
Republike Hrvatske ili određene pravne osobe, ako ugovorom o stipendiji nije
određeno da stranac osobno plaća doprinos (članak 5. stavka 1. Zakona) doprinos
za osnovno zdravstveno osiguranje plaća davalac stipendije po stopi od 16% na
osnovicu od 1.800,00 kuna.

Članak 6.

Za stranca koji se nalazi na
specijalizaciji ili znanstvenom istraživanju u Republici Hrvatskoj, a
stipendist je tijela državne vlasti Republike Hrvatske ili određene pravne
osobe, ako ugovorom o stipendiji nije određeno da stranac sam plaća doprinos,
doprinos za osnovno zdravstveno osiguranje plaća davalac stipendije (članak 5.
stavka 1. Zakona) po stopi od 16% na osnovicu od 3.400,00 kuna.

Za stranca iz stavka 1. ovog
članka plaća se i poseban doprinos za prava u slučaju ozljede na radu i
profesionalne bolesti po stopi od 0,47% na osnovicu od 3.400,00 kuna

Članak 7.

Stranac koji se nalazi na
školovanju u Republici Hrvatskoj, ako je ugovorom o stipendiji određeno da sam
plaća doprinos za osnovno zdravstveno osiguranje (članak 5. stavka 1. Zakona) i
stranac koji se nalazi na školovanju u Republici Hrvatskoj, a koji nije
stipendist (članak 5. stavka 2. Zakona) sam plaća doprinos za osnovno
zdravstveno osiguranje po stopi od 16% na osnovicu od 1.800,00 kuna, ako nije
osiguran po drugoj osnovi.

Članak 8.

Stranac koji se nalazi na
specijalizaciji ili znanstvenom istraživanju u Republici Hrvatskoj, ako je
ugovorom o stipendiji određeno da sam plaća doprinos za osnovno zdravstveno
osiguranje (članak 5. stavka 1. Zakona) i stranac koji se nalazi na
specijalizaciji ili znanstvenom istraživanju u Republici Hrvatskoj koji nije
stipendist (članak 5. stavka 5. Zakona) sam plaća doprinos za osnovno
zdravstveno osiguranje po stopi od 16% na osnovicu od 3.400,00 kuna, ako nije
zdravstveno osiguran po drugoj osnovi.

Za stranca iz stavke 1. ovog
članka plaća se i poseban doprinos za prava u slučaju ozljede na radu i
profesionalne bolesti po stopi od 0,47% na osnovicu od 3.400,00 kuna

Članak 9.

Stranac kojemu je odobreno
trajno nastanjenje u Republici Hrvatskoj (članak 4. stavka 3. Zakona) doprinos
za osnovno zdravstveno osiguranje plaća po stopi od 16% na osnovicu od 1.800,00
kuna.

Članak 10.

Stranac iz članka 5., 6., 7.
i 8. ove Odluke obveznik je plaćanja doprinosa za osnovno zdravstveno
osiguranje članova obitelji (supružnika i djecu) koji s njim borave u Republici
Hrvat­skoj po stopi od 16% na osnovicu od 1.800,00 kuna.

Članak 11.

Obveznici uplate doprinosa iz
ove Odluke obvezni su propisani doprinos iz članka 3. do 10. ove Odluke
uplaćivati do dana odjave sa osnovnog zdravstvenog osiguranja, odnosno
stjecanja statusa po drugoj osnovi.

Doprinosi iz članka 3. do 10. ove Odluke uplaćuje se do 10. u mjesecu za
prethodni mjesec.

Članak 12.

Danom primjene ove Odluke prestaje važiti Odluka o osnovici, stopi
doprinosa, načinu obračuna i plaćanja doprinosa za zdravstvenu zaštitu stranaca
u Republici Hrvatskoj (»Narodne novine« broj, 77/00.).

Članak 13.

Ova Odluka stupa na snagu danom objave u »Narodnim novinama«, a
primjenjuje se od 1. travnja 2002. godine,

Klasa: 025-04/02-01/59
Urbroj: 338-01-05-02-1
Zagreb, 20. ožujka 2002.

Predsjednik
Upravnog vijeća Hrvatskog zavoda
za zdravstveno osiguranje
**doc. dr. sc. Nikica Gabrić,** v. r.

Odluka, NN 31/2002-679